Predkladacia  správa

	Úrad pre verejné obstarávanie (ďalej len „úrad“) na základe úlohy C.2. uznesenia vlády Slovenskej republiky č. 228 zo dňa 7. marca 2001 predkladá na rokovanie vlády Slovenskej republiky Informáciu o celkovom štatistickom vyhodnotení procesu verejného obstarávania
 za rok 2009.

	Štatistické vyhodnotenie je vypracované na základe údajov uvedených v oznámeniach o výsledku verejného obstarávania, ktoré verejní obstarávatelia, obstarávatelia a iné subjekty poslali úradu. Materiál svojím obsahom dopĺňa „Správu o výsledkoch činnosti Úradu pre verejné obstarávanie za rok 2009“, ktorú vláda Slovenskej republiky prerokovala a vzala na vedomie 
na svojom 199. rokovaní dňa 31. marca 2010.

Obsahom materiálu je informácia o uplatňovaní verejného obstarávania za predchádzajúci rok podľa zákona č. 25/2006 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „zákon o verejnom obstarávaní“).

Materiál vyhodnocuje nadlimitné, podlimitné a podprahové zákazky, pričom základné členenie údajov je podľa typu subjektu povinného aplikovať zákon o verejnom obstarávaní. Ďalšie členenie je podľa predmetov obstarávania (tovary, služby a stavebné práce), podľa postupov verejného obstarávania, ako aj prehľad zmlúv uzavretých s úspešnými uchádzačmi 
so sídlom v zahraničí. Nasleduje vyhodnotenie úspešných uchádzačov – podnikateľov 
vo verejnom obstarávaní a prílohy s tabuľkovým a grafickým znázornením výsledkov.

Verejní obstarávatelia, obstarávatelia a iné subjekty v roku 2009 na základe 5445 ukončených postupov verejného obstarávania (bez zmlúv uzavretých na základe rámcových dohôd) uzavreli zmluvy vo finančnej hodnote 7,240 mld. eur. 

Použitie transparentných postupov verejného obstarávania (verejná súťaž, užšia súťaž, rokovacie konanie so zverejnením, súťažný dialóg) predstavovalo 81,6 % z celkového počtu ukončených postupov verejného obstarávania a 67,7 % finančného objemu z celkovej hodnoty verejného obstarávania. 
Najviac používaným postupom verejného obstarávania bola verejná súťaž, ktorou obstarávatelia ukončili 1240 (66,2 %) postupov.
Z hľadiska použitia postupov verejného obstarávania zákon prispel k poklesu počtu rokovacích konaní bez zverejnenia z 23,2 % na 18,4 %. Priaznivý vplyv na tento pokles mal zákon, ktorý stanovuje verejným obstarávateľom a obstarávateľom pred uzavretím zmluvy povinnosť písomne oznámiť úradu začatie rokovacieho konania bez zverejnenia bezodkladne 
po odoslaní výzvy na rokovanie, ale najneskôr 14 dní pred uzavretím zmluvy.

Informácia o celkovom štatistickom vyhodnotení procesu verejného obstarávania 
za rok 2009 nemá finančný, ekonomický a enviromentálny dopad a ani dopad na zamestnanosť.

Predložený materiál má informatívny charakter a nebol predložený na medzirezortné pripomienkové konanie.

V súlade so zákonom č. 211/2000 Z. z. o slobodnom prístupe k informáciám a o zmene a doplnení niektorých zákonov v znení neskorších predpisov, úrad zverejní materiál na svojej internetovej stránke po prerokovaní vo vláde Slovenskej republiky.